ພິທີເປີດໂຄງການສະໜັບສະໜູນການມີສ່ວນຮ່ວມຂອງປະຊາຊົນ ຜ່ານວິທະຍຸຊຸມຊົນ ທີ່່ສະຖານີວິທະຍຸຊຸມຊົນ ເມືອງທ່າແຕງ ແຂວງເຊກອງ ໄດ້ມີຂຶ້ນໃນວັນທີ 24 ພະຈິກ 2017 ນີ້ ໂດຍການເຂົ້າຮ່ວມຂອງທ່ານ ປິ່ນປາດຖະໜາ ພັນທະມາລີ, ຫົວໜ້າກົມສື່ມວນຊົນ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ພ້ອມຄະນະ, ທ່ານ ຮາວລຽງ ຊູ, ຜູ້ຊ່ວຍເລຂາທິການໃຫຍ່ ສປຊ , ຜູ່ຊ່ວຍຜູ້ບໍລິຫານອົງການ UNDP ສຳລັບພາກພື້ນອາຊີ ແລະ ປາຊີຟິກ ພ້ອມຄະນະ, ທ່ານ ນາງ ຄາຣິນາ ອິມໂມເນັນ ຜູ້ຕາງໜ້າອົງການ ສປຊ ເພື່ອການພັດທະນາປະຈໍາ ສປປ ລາວ , ມີທ່ານ ຄຳໄພ ສິມມາວັດ ຮອງເຈົ້າເມືອງທ່າແຕງ ປະທານຄະນະຮັບຜິດຊອບວິທະຍຸຊຸມຊົນບັນດາເຜົ່າເພື່ອການພັດທະນາເມືອງທ່າແຕງ ພ້ອມດ້ວຍຂະແໜງການອ້ອມຂ້າງເມືອງ ແລະ ອາສາສະໝັກສະຖານີດັ່ງກ່າວເຂົ້າຮ່ວມ.
ທ່ານ ບຸນຫາບ ສຸລິໂຍ ຮອງຫົວໜ້າກົມສື່ມວນຊົນ, ຜູຈັດການແຜນງານສະໜັບສະໜູນການມີສ່ວນຮ່ວມຂອງປະຊາຊົນໃນການພັດທະນາຜ່ານວິທະຍຸຊຸມຊົນ ໄດ້ລາຍງານການຈັດຕັ້ງປະຕິບັດວຽກງານພັດທະນາວິທະຍຸຊຸມຊົນໃນ ສປປ ລາວ ຊຶ່ງປະກອບມີ 3 ໄລຍະຄື: ໄລຍະທີ 1 ແຕ່ປີ 2006-2010 ແມ່ນສາມາດສ້າງສະຖານີວິທະຍຸຊຸມຊົນໄດ້ 2 ແຫ່ງຄື: ສະຖານີວິທະຍຸຊຸມຊົນເພື່ອການພັດທະນາເມືອງຄູນ ແຂວງຊຽງຂວາງ ແລະ ເມືອງທ່າແຕງ ແຂວງເຊກອງ ໂດຍໄດ້ຮັບທຶນສະໜັບສະໜູນຈາກໂຄງການບູລະນະການປົກຄອງ GPAR, ໄລຍະທີ 2 ແຕ່ປີ 2011-2014 ແມ່ນ ມີສັນຍາຮ່ວມມືລະຫວ່າງກະຊວງ ຖະແຫລງຂ່າວວັດທະນາທຳ ແລະ ທ່ອງທ່ຽວ ກັບ ອົງການ ສປຊ ເພື່ອການພັດທະນາປະຈໍາລາວ ເອີ້່ນວ່າ ແຜນງານສະໜັບສະໜູນໂຄງການມີສ່ວນຮ່ວມ ແລະ ສື່ຊູມຊົນ ຊຶ່ງສາມາດສ້າງສະຖານີວິທະຍຸຊຸມຊົນເພື່ອການພັດທະນາໄດ້ 2 ແຫ່ງຄື: ສະຖານີວິທະຍຸຊຸມຊົນເພື່ອການພັດທະນາເມືອງດາກຈຶງ, ແຂວງເຊກອງ ແລະ ເມືອງໜອງແຮດ ແຂວງຊຽງຂວາງ, ໄລຍະທີ 3 ແຕ່ປີ 2014-2017 ໄລຍະຕໍ່ໂຄງການ ສາມາດສ້າງສະຖານີວິທະຍຸຊຸມຊົນ ໄດ້ 4 ແຫ່ງຄື: ສະຖານີວິທະຍຸຊຸມຊົນເພື່ອການພັດທະນາເມືອງຮຸນ, ເມືອງນາໝໍ້ ແຂວງອຸດົມໄຊ, ເມືອງລະຄອນເພັງ, ແຂວງສາລະວັນ; ເມືອງຄອບ ແຂວງໄຊຍະບູລີ,
ມາຮອດປະຈຸບັນ ສະຖານີວິທະຍຸເຫຼົ່ານີ້ໄດ້ກາຍເປັນເຄື່ອງມືຮັບໃຊ້ໃຫ້ແກ່ການໂຄສະນາແນວທາງນະໂຍ
ບາຍຂອງພັກ ແລະ ລັດຖະບານ ເປັນເວທີແລກປ່ຽນຂໍ້ມູນຂ່າວສານ ແນວຄວາມຄິດ ເຮັດໃຫ້ຄົນໃນຊຸມຊົນສາມາດຕິດຕາາມການເຄື່ອນໄຫວຂອງສັງຄົມ, ການຫັນປ່ຽນແນວທາງນະໂຍບາຍຂອງພັກເຮົາ, ການພັດທະນາເສດຖະກິດ-ສັງຄົມ, ວັດທະນະທຳ, ການຫັນປ່ຽນຂອງດິນຟ້າອາກາດ ແລະອື່ນໆ.
Editor: ຂ່າວແຂວງເຊກອງ